b'\n_START_ARTICLE_\nV. staja\xc4\x87i djelatni zdrug\n_START_SECTION_\nNastanak\n_START_PARAGRAPH_\nOdluka o ustrojavanju V. usta\xc5\xa1kog zdruga donesena je tijekom bitke na Kozari, u kojoj su se protiv partizana borile 1. i 2. bojna I. staja\xc4\x87eg djelatnog sdruga, Crne legije. Nakon uspje\xc5\xa1ne obrane Kupresa, od 1. i 2. bojne, te novoprido\xc5\xa1lih usta\xc5\xa1kih bojni na prostoru Bugojna, Kupresa, Tomislavgrada, Livna i Imotskog ustrojen je V. usta\xc5\xa1ki zdrug. Operativno podru\xc4\x8dje zdruga bila je sjeverozapadna Hercegovina, dolina Vrbasa, dinarska kr\xc5\xa1ka polja i dio sredi\xc5\xa1nje Bosne.\n_START_SECTION_\n1943.\n_START_PARAGRAPH_\nOd kasne jeseni 1942. do sredine velja\xc4\x8de 1943. godine, zdrug vodi te\xc5\xa1ke borbe s novopostrojenim partizanskim proleterskim i udarnim divizijama tijekom kojih je izgubio Jajce, Livno, Tomislavgrad, \xc5\xa0ujicu, Posu\xc5\xa1je i Imotski. Sudjeluje u operaciji Weiss II u borbama na Neretvi, a u o\xc5\xbeujku ponovno je zaposjeo posadna mjesta u kr\xc5\xa1kim poljima koja je izgubio u zimu 1942./43. Po\xc4\x8detkom travnja zaposjeda Glamo\xc4\x8d i odbija iznimno silovite napade kraji\xc5\xa1kih partizana._NEWLINE_Brojno stanje zdruga, zbog stalnih borbi u kojima je bio anga\xc5\xbeiran i odlaska dijela ljudi u druge postrojbe, polovicom 1943. toliko je smanjeno da je nekoliko bojni dokinuto, a ljudima su popunjene ostale bojne. U svibnju sto\xc5\xbeer je premje\xc5\xa1ten u Livno. Uz tri bojne i gorsku bitnicu imao je u sastavu i oklopnu satniju, a povremeno su mu operativno podre\xc4\x91ene usta\xc5\xa1ke bojne iz Dalmacije i Hercegovine. Krajem kolovoza povla\xc4\x8di se iz Glamo\xc4\x8da u Livno._NEWLINE_U isto vrijeme ne uspijeva obraniti Bugojno, ali krajem kolovoza odbija partizanski napad na Livno. Neuspjeh je do\xc5\xbeivio i poku\xc5\xa1aj da se sredinom rujna okru\xc5\xbeeni Kupres opskrbi hranom i streljivom iz Tomislavgrada. Po\xc4\x8detkom listopada zdrug se povla\xc4\x8di iz Livna i Tomislavgrada u Posu\xc5\xa1je iz kojeg je uskoro izba\xc4\x8den. Zdrug se povla\xc4\x8di u Imotski iz kojeg je ubrzo povratio Posu\xc5\xa1je. Jesen prolazi u borbama s dalmatinskim partizanima oko Posu\xc5\xa1ja i na podru\xc4\x8dju Imotske krajine. U prosincu sudjeluje u pothvatu ZIETHEN i s njema\xc4\x8dkim snagama prodire iz Posu\xc5\xa1ja i zauzima Tomislavgrad i \xc5\xa0ujicu.\n_START_SECTION_\n1944.\n_START_PARAGRAPH_\nU sije\xc4\x8dnju 1944. po naredbi Ante Paveli\xc4\x87a, V. zdrug je premje\xc5\xa1ten u Zagreb gdje se trebao odmoriti te popuniti ljudstvom, oru\xc5\xbejem i opremom. Nakon toga je trebao biti upu\xc4\x87en prema Tuzli koju su tada ugro\xc5\xbeavali partizani. No po Bobanovom prijedlogu V. zdrug je upu\xc4\x87en u Podravinu u borbu protiv partizana s Bilogore, \xc5\xa1to je odobrio i njema\xc4\x8dki general Hans Juppe, tada\xc5\xa1nji glavni inspektor Hrvatskih oru\xc5\xbeanih snaga. U sastav zdruga tada ulazi usta\xc5\xa1ka bojna iz Bjelovara. Dio zdruga s 1. PTS pukovnijom \xc4\x8dini operativnu skupinu za izvo\xc4\x91enje napadnih pothvata i intervencije._NEWLINE_U listopadu po\xc4\x8dinju zajedni\xc4\x8dka napadna djelovanja 6. slavonskog i 10. zagreba\xc4\x8dkog korpusa te 7. divizije NOVJ, ukupno 13 brigada, u Podravini kojima su do polovice listopada zauzeti Pitoma\xc4\x8da, Klo\xc5\xa1tar, \xc4\x90ur\xc4\x91evac, Virje i Novigrad. Za borbu protiv partizana Nijemci su namjeravali iskoristiti dvije ma\xc4\x91arske divizije jer su Ma\xc4\x91ari smatrali da usta\xc5\xa1ke postrojbe nisu bile dovoljne za suzbijanje partizana. \xc5\xbdele\xc4\x87i sprije\xc4\x8diti ulazak ma\xc4\x91arskih jedinica na teritorij NDH, Boban je zajedno sa Antom Mo\xc5\xa1kovom i njegovim Poglavnikovim tjelesnim zdrugom, ne po\xc5\xa1tuju\xc4\x87i zapovjedi njema\xc4\x8dkog generala Auleba, krenuo u akciju i uspje\xc5\xa1no ju izveo bez upotrebe ma\xc4\x91arskih jedinica. Od 13. do 17. listopada V. zdrug s dijelovima PTS-a odbija jak napad na Koprivnicu. V. zdrug je nakon toga u\xc5\xa1ao u sastav 5. hrvatske divizije sa sjedi\xc5\xa1tem u Bjelovaru. Zapovjednik divizije bio je Boban.'